Document ID: 32001D0881

32001D0881
L 326/44
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 7 декември 2001 година
относно определяне на списък на граничните инспекционни пунктове, одобрени да извършват ветеринарни проверки на животни и животински продукти с произход от трети страни и относно актуализиране на подробните правила за контрола, който трябва да бъде упражняван от експертите на Комисията
(нотифицирано под номер C(2001) 3941)
(само английският текст е автентичен)
(текст от значение за ЕИП)
(2001/881/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид договора за създаване на Европейската общност,
като взе предвид Директива 97/78/ЕО на Съвета от 18 декември 1997 г. за определяне на принципите, които регулират организацията на ветеринарните проверки на продуктите, въведени в Общността от трети страни (1), и по-специално член 6, параграф 2 и член 33 от нея,
като взе предвид Директива 91/496/ЕИО на Съвета от 15 юли 1991 г. за определяне на принципите на организация на ветеринарните проверки на животни, въведени в Общността от трети страни, и за изменение на Директиви 89/662/ЕИО, 90/425/ЕИО и 90/675/ЕИО (2), последно изменена с Директива 96/43/ЕО (3), и по-специално член 6, параграф 4 от нея,
като има предвид, че:
(1)
Решение 97/778/ЕО на Комисията (4), последно изменено с Решение 2001/668/ЕО на Комисията (5), определя списък на граничните инспекционни пунктове, одобрени да извършват ветеринарни проверки на живи животни и животински продукти с произход от трети страни.
(2)
По искане на някои държави-членки и вследствие на инспекциите и препоръките на Службата за ветеринарен контрол и контрол върху храните към Комисията в списъка бяха направени различни изменения относно известен брой гранични инспекционни пунктове, като бяха добавени подробни данни за инспекционните центрове в рамките на граничните инспекционни пунктове.
(3)
Бяха направени някои промени в категоризацията на видовете продукти, които е позволено да бъдат обработвани в различните гранични инспекционни пунктове, както и в съкращенията, съответстващи на тези категории.
(4)
Уместно е да се приложат за граничните инспекционни пунктове същите условия, като тези, вече определени в Решение 98/139/ЕО на Комисията (6) по отношение на ветеринарномедицинските проверки на място, извършвани от експертите на Комисията в държавите-членки.
(5)
Правилата относно включването и премахването на дадени гранични инспекционни пунктове от списъка са определени в Решение 2001/812/ЕО на Комисията (7), което отменя и заменя Решение 92/525/ЕИО (8).
(6)
Следователно Решение 97/778/ЕО е необходимо да бъде отменено и да се замени с настоящото решение.
(7)
Мерките, предвидени от настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Ветеринарните проверки на живи животни и животински продукти, въведени в Общността от трети страни, се извършва от компетентните органи единствено в одобрените гранични инспекционни пунктове, изброени в приложението към настоящото решение.
Член 2
1. Всяка година граничните инспекционни пунктове, изброени в приложението, се инспектират от ветеринарните експерти на Комисията в сътрудничество с националните компетентни органи. Тази инспекция обхваща, по-специално, проверка на инфраструктурите, съоръженията и функционирането на граничния инспекционен пункт.
2. Чрез дерогация от параграф 1 Комисията, след консултиране със съответната държава-членка и след обмен на мнения в рамките на Постоянния ветеринарен комитет, може да намали честотата на тези инспекции в някои одобрени гранични инспекционни пунктове.
Въпреки това тези гранични инспекционни пунктове следва да бъдат инспектирани най-малко веднъж на всеки три години.
3. Всяка година Комисията предоставя на държавите-членки копие от доклада от инспекцията на всички гранични инспекционни пунктове, посетени през предходните 12 месеца, придружено от доклад за общото развитие на одобрените гранични инспекционни пунктове.
Член 3
Комисията извършва инспекциите, предвидени в член 2, съгласно Решение 98/139/ЕО на Комисията (6) относно определяне на някои подробни правила, свързани с проверките на място във ветеринарната област, извършвани от експерти на Комисията в държавите-членки.
Член 4
Решение 97/778/ЕО се отменя. По силата на член 33 от Директива 97/78/ЕО разпоредбите на настоящото решение се прилагат от двадесетия ден след публикуването им в Официален вестник на Европейските общности.
Член 5
Адресати на настоящото решение са държавите-членки.
Съставено в Брюксел на 7 декември 2001 година.

Labels: 17
3
9
6
15